VLASTNÍCI POZEMKOV V LOKALITE ANIČKA
Mária Lengyelová, Repná 8 a spol.; Ján Nigut, Na hájiku 9 a spol.; Mária Borovská Želiarska 43 a spol., Mária Borovská, Ťahanovská 44 a súrodenci, 04013Košice

	
	Ing. Marian Gáj
	Starosta MČ Košice – Sever
	Festivalové námestie 2
	040 01 Košice
	-----------------------------------

V Ťahanovciach, 21.02.2012

Vec:	Otvorený list starostovi MČ Košice – Sever

Vážený pán starosta,

v denníku Korzár bol dňa 14.02.2012 uverejnený článok s titulkom „Najväčšie venčovisko v Košiciach bude na Aničke“. V uvedenom článku sa konštatuje, že na celom Severe absentujú venčoviská, chovaných psov pribúda a vznikajú problémy pri venčení, čo spôsobuje napätie medzi psičkármi a občanmi. Z toho dôvodu úrad MČ Košice – Sever vytypoval spolu 11 venčovísk, z ktorých najväčšie o výmere 3.200 m2 navrhujete zriadiť na blízkej zeleni pri tenisových kurtoch v oddychom parku Anička. 
	Vážený pán starosta Vaše vyššie uvedené vyjadrenie pre denník Korzár považujeme za nezodpovedné a nekorektné. Ako starostovi MČ Košice – Sever by Vám malo byť zrejme, že pozemky v lokalite Anička, na ktorých uvažujete zriadiť venčovisko, nie sú vo vlastníctve mesta Košice. Tieto pozemky sú majetkom súkromných osôb, bývajúcich prevažne v Mestskej časti Košice - Ťahanovce. Dovoľujeme si Vám zdôrazniť, že nás, vlastníkov týchto pozemkov, sa doposiaľ nikto nepýtal, či so zriadením venčoviska súhlasíme a nikto s nami v tejto veci nevedie ani žiadne rokovania. 
        Nemusíme Vám azda pripomínať, že ochrana vlastníckych práv požíva v právnom štáte vysokú ochranu a je garantovaná Ústavou Slovenskej republiky a medzinárodnými dohovormi, ktorými je Slovenská republika viazaná. Ochrana vlastníckych práv sa preto zaručuje každému a vlastník má právo na jej ochranu proti každému, kto do jeho vlastníckeho práva neoprávnene zasahuje. Podľa § 3 poslednej vety Občianskeho zákonníka orgány miestnej samosprávy dbajú o to, aby nedochádzalo k ohrozovaniu a porušovaniu práv a občianskoprávnych vzťahov a aby sa prípadné rozpory medzi účastníkmi odstránili predovšetkým dohodou. 
	Orgány miestnej samosprávy teda majú napomáhať k odstraňovaniu rozporov a nie k ich vyvolávaniu. Pevne veríme, že aj orgány Vašej mestskej časti budú toto poslanie so všetkou zodpovednosťou napĺňať.
	Vážený pán starosta, vzhľadom na vyššie uvedené Vás žiadame o prehodnotenie navrhovaných lokalít výbehov pre psov a o vypustenie lokality Anička z tohto návrhu.

Vlastníci pozemkov 

Mária Borovská v.r. 	Mária Borovská v.r., 

Ján Nigut v.r. 	Mária Lengyelová, v.r.